הוועדה המשותפת לוועדת הפנים ולוועדת העבודה לענייני סביבה ובריאות, כנסת 18, פרוטוקול מספר 23, 2010-10-11 09:00

דב חנין: בוקר טוב לכולם.

דב חנין: אנחנו נמצאים בישיבת הוועדה המשותפת לסביבה ובריאות של הכנסת.

דב חנין: זוהי ישיבה מיוחדת כי זוהי בעצם הישיבה הראשונה של ועדה במושב החורף של הכנסת.

דב חנין: זוהי ישיבה מיוחדת גם מכיוון שזוהי ישיבה משודרת, ונדמה לי הישיבה המשודרת הראשונה מאולם "נגב" של הכנסת.

דב חנין: אני מנצל את ההזדמנות כדי להודות לכל אנשי הכנסת שטרחו במלאכה, ואפשרו לנו לקיים דיונים באולם היפה והמסודר הזה כאולם המשודר החדש של הכנסת.

דב חנין: נושא הדיון שלנו הוא הקמת תחנת כוח מונעת בגז באזור התעשייה באר טוביה, סמוך לקריית מלאכי.

דב חנין: מסגרת הזמן שלנו היא שעה.

דב חנין: אנחנו נעמוד במסגרת הזמן, למרות שאני יודע שיש הרבה מאוד גורמים סביב השולחן שיש להם הרבה מה להגיד, ויש להם גם הרבה רגשות סביב הנושא הזה.

דב חנין: אני פונה לכל המשתתפים להציג את עמדתם בצורה מאוד עניינית וברורה.

דב חנין: יש לנו מסורת מפוארת בוועדה הזאת של קיום דיונים ענייניים גם כאשר המחלוקת היא קשה.

דב חנין: אנחנו את כל הגורמים בתשומת לב ובאוזן פתוחה, ונוכל בהמשך לקבל החלטות.

דב חנין: לא נמצאת איתנו חברת הכנסת רחל אדטו שהיתה מיוזמות הדיון הזה.

דב חנין: אני רוצה להודות לה על היוזמה ועל הפעילות שלה בוועדה.

דב חנין: היא פשוט לא נמצאת כיוון שיש לה איזושהי התחייבות אחרת.

דב חנין: בכל זאת היא הסכימה שאנחנו נקיים את הדיון בגלל החשיבות והדחיפות שלו, ואני רוצה להודות לה מכאן.

דב חנין: אנחנו נפתח את הדיון בהצגת עמדות הצדדים.

דב חנין: קודם כל, אני רוצה לתת את רשות הדיבור לראש המועצה האזורית באר טוביה שנמצא איתנו.

דב חנין: אדוני, בבקשה תציג את עצמך ואת דבריך.

דרור שור: בוקר טוב.

דרור שור: שמי דרור שור, ואני ראש המועצה האזורית באר טוביה.

דרור שור: אני רוצה באמת לפתוח ולהודות לוועדה על כך שהסכימה לקיים את הדיון החשוב הזה.

דרור שור: אני אגש ישר לעניין.

דרור שור: אני מבין שכל מי שנמצא פה מכיר את הנושא, ויודע במה מדובר.

דרור שור: אני אדבר על עמדת מועצה אזורית באר טוביה, ואני מרשה לעצמי, בהסכמת ידידי ראש העיר קריית מלאכי מר מוטי מלכה, לומר את הדברים גם בשמו.

דרור שור: אנחנו לא מתנגדים להקמות תחנות כוח שמופעלות בגז, אנחנו מתנגדים למיקום הספציפי הזה שהוא בלב אזור התעשייה באר טוביה על אדמה פרטית.

דרור שור: זאת אומרת, היתרון היחידי שיש לו מבחינת יזמית הוא שזהו שטח פרטי, ולא צריך לעבור תהליכי המינהל.

דרור שור: אבל, כרגע משתוללת באזור הזה שריפה, ואני חושב שזה אפילו משודר בטלוויזיה.

דרור שור: האזור מכיל חומרים מסוכנים מצד חברת אמגל עם חומרים כימיקלים, וכמובן הקירור של טנא-נגה, תנובה ואחרים שמכיל אמוניה.

דרור שור: כבר היתה לנו פעם תקלה כאשר ברז קטן נשבר שם, והגיע לשם חפ"ק שלם של מפקד המחוז, ורצו לפנות את חצי מהעיר קריית מלאכי.

דרור שור: לכן, הקמת תחנה גם אם היא מופעלת גז, וגם אם הגז מזהם פחות – וגם על זה יהיה לנו מה להגיד - אני חושב שזה לקחת את התחנה למיקום הכי פחות נכון והכי מסוכן שיכול להיות.

דרור שור: פיקוד העורף הכריז על האזור הזה כאזור בסיכון שהוא נדמה לי אחד מהגבוהים ביותר בארץ מבחינת חומ"ס.

דרור שור: תקלה בתחנה מסוג זה אין לה התראה מוקדמת.

דרור שור: זה לא שאומרים שיש מלחמה, ואפשר להוריד מלאים וכו'.

דרור שור: אני מניח שעלולה להיות שם תגובת שרשרת ועשרות נפגעים ונוכל אחר כך להציג אותה.

דרור שור: אזור התעשייה הזה הוא לא רק תעשייה, אלא יש שם גם מסחר.

דרור שור: נמצא שם מתחם ביג, המועצה יושבת שם.

דרור שור: יש שם מאות אנשים יום יום.

דרור שור: בעיר קריית מלאכי ישנם כ-30,000 תושבים, והיא ממש סמוכה לאזור התעשייה שלנו.

דרור שור: אנחנו לא באים ואומרים: אל תבנו תחנת כוח.

דרור שור: אנחנו אומרים: אל תבנו שם.

דרור שור: המועצה מציגה שבע חלופות בתחום שיפוט המועצה שאנחנו מבקשים שהן ייבדקו.

דרור שור: אנחנו נוכל לעזור שם, נוכל לתת שם איזשהו גב של המועצה.

דרור שור: הוועדה המקומית תשמח לסייע.

דרור שור: יכול להיות שזה לא יהיה דווקא היזם הפרטי הזה, אלא מישהו אחר יזכה.

דרור שור: אבל, יש שם גם אדמה פרטית וגם אדמות מינהל, וזה גם קרוב לאזורי תעשייה.

דרור שור: אבל, זה רחוק מאוכלוסייה ורחוק מחומרים מסוכנים.

דרור שור: זוהי בעצם עיקר הטענה, כולל כמובן שזה לא נראה לי מעשה חכם להעביר קו גז שהולך לאורך צינור גז ומושכים 10 ק"מ צינור בין היישובים המועצה האזורית באר טוביה.

דרור שור: נראה לי שניתן לבנות, אם רוצים, לאורך הצינור הקיים היום, לאורך כביש 6, או באזור צפית.

דרור שור: אם כן רוצים להגיע לתחום שיפוט של באר טוביה, אנחנו לא מתנגדים.

דרור שור: אנחנו מתנגדים למיקום הספציפי.

דרור שור: יש לנו חלופות, ואם ייתנו לנו להציג אותן אנחנו נשמח.

דב חנין: תודה רבה.

דב חנין: נציג תושבי תימורים.

שמשון רוזן: זה לא רק תימורים.

שמשון רוזן: אני מייצג את התושבים של המועצה בכלל, ואני מרשה לעצמי לומר שגם את תושבי קריית מלאכי.

שמשון רוזן: אנחנו התאגדנו ביחד.

שמשון רוזן: שמי שמשון רוזן.

שמשון רוזן: הכנתי מצגת קצרה.

שמשון רוזן: אני רוצה להקדים ולומר שאני טסתי 34 שנים בחיל-האוויר.

שמשון רוזן: השתתפתי בהרבה מאוד מבצעים מסוכנים, וחלק מהתקופה הייתי אפילו מפקד שדה הניסויים בפלמחים.

שמשון רוזן: הטענה שלי היא בעיקר לרשויות, לא כל כך ליזם.

שמשון רוזן: כמובן שהיזם ירצה לעשות את התחנה, ולהתעלם מכל שיקולים שנוגעים לאוכלוסייה.

שמשון רוזן: הקלות הבלתי נסבלת שמתעלמים משיקולים ביטחוניים ובטיחותיים – אני לא מכיר אותה.

שמשון רוזן: היום בכל תקיפה שתוקפים אפילו בעזה, דואגים הרבה יותר לכל האוכלוסייה הבלתי מעורבת לעומת הדאגה לאוכלוסייה שנמצאת בסביבה הקרובה.

שמשון רוזן: זה נבצר ממני, אני לא מסוגל להבין את זה.

שמשון רוזן: אני אומר כמה מילים על התחנה.

שמשון רוזן: מתכננים להקים באזור התעשייה באר טוביה.

שמשון רוזן: התחנה היא ירוקה.

שמשון רוזן: כלומר, היא מוסקת בגז בהספק של 400 מגה וואט.

שמשון רוזן: אפשר לראות את מיקום התחנה.

שמשון רוזן: תמיד טוב יותר מראה עיניים ממשמע אוזניים.

שמשון רוזן: ניתן לראות שזהו אזור התעשייה המדובר.

שמשון רוזן: כאן אמורה להיות התחנה.

שמשון רוזן: אתם רואים את קריית מלאכי – פחות מקילומטר, עשרות אלפי אנשים.

שמשון רוזן: הבית הקרוב ביותר תימורים – 350 מטר.

שמשון רוזן: אביגדור הוא גם אזור של 300 מטר.

שמשון רוזן: יש המון המון אוכלוסייה במרחק קרוב מאוד.

שמשון רוזן: כמו כן, במרכז ביג מסתובבים כל יום אלפי אנשים, תחנה מרכזית של קסטינה.

שמשון רוזן: כל מי שהיה אי פעם בצבא בדרום יודע כמה אנשים עוברים שם מידי יום.

שמשון רוזן: כל זה במרחק מאוד מאוד קרוב, אני לא רוצה להגיד מרחק יריקה.

שמשון רוזן: חשוב לדעת שמבטיחים לנו שהדברים ייבנו לפי התקנים הגבוהים ביותר.

שמשון רוזן: הצנרת תהיה לפני התקן ההולנדי, התחנה לפי התקן השוויצרי.

שמשון רוזן: תקנים לא מונעים טעויות אנוש, ואנחנו רואים שבכל מקום בעולם מתרחשות כל הזמן תאונות, ותיכף אזכיר כמה מקרים.

שמשון רוזן: ולכן, כאשר מחליטים על מיקום של משהו צריך לקחת בחשבון את מחיר הטעות.

שמשון רוזן: כלומר, מה יקרה אם מישהו יעשה איזשהו רוורס לא נכון עם מלגזה ויפגע בצינור גז, ולא היו בונים את הצינור כמו שצריך?

שמשון רוזן: אני בטוח שהיזם ירצה לבנות את זה בצורה הטובה ביותר.

שמשון רוזן: אבל, בסך הכול אנשים יעבדו שם, ואנשים יעשו טעויות, ואנשים יגרמו לתאונות.

שמשון רוזן: אסור לשים דבר כזה במקום כל כך קרוב.

שמשון רוזן: מהן הסכנות בתחנה?

שמשון רוזן: קודם כל, יש קרבה ללא תקדים במדינה שלנו לבתי תושבים.

שמשון רוזן: אני אקדים ואומר שאם התחנה הזאת תאושר אז זה יהיה הבסיס לאשר אחר כך תחנות בקרבה דומה בכל מיני מקומות אחרים.

שמשון רוזן: זהו תקדים, אין כזה דבר שהוא קרוב.

שמשון רוזן: יש קרבה חסרת תקדים גם לאזור מסחרי, לאזור ביג, שדיברתי עליו קודם.

שמשון רוזן: יש סמיכות לריכוז חומרים מסוכנים.

שמשון רוזן: נעשתה עבודה מאוד רצינית על-ידי ד"ר ישראל ברזילי ואולי נציג אחר כך כמה מילים מתוכה – מאוד מסוכן.

שמשון רוזן: ישנה תופעת ונטינג שזוהי תופעה שבכל תקלה שיש בתחנה, התחנה פולטת עשרות אלפי מטרים מעוקבים של גז לאוויר.

שמשון רוזן: זה דבר שקורה כמה פעמים בשנה במהלך חיים תקינים של תחנה, לא צריך משהו מיוחד.

שמשון רוזן: זה לא תקלה, זה מצב רגיל.

שמשון רוזן: אני הסתובבתי בתחנות כוח אחרות שמוסקות בגז כדי ללמוד את התופעות הזאת, ובאחד מהמקרים גירשו אותי מהמקום כי אמרו שזה מסוכן ושאסור להיות שם כאשר זה קורה.

שמשון רוזן: יש קרינה במתח גבוה, יש יונים.

שמשון רוזן: יש הרבה מאוד דברים.

שמשון רוזן: אבל, הדבר העיקרי זה למעשה הסכנה הבטיחותית והביטחונית.

משה (מוץ) מטלון: מה המומחיות שלך מעבר להיותך טייס?

שמשון רוזן: במקצוע אני גם מהנדס אלקטרוניקה.

שמשון רוזן: הרבה שנים התעסקתי בתחום הניסויים בצה"ל ובמערכת הביטחון.

שמשון רוזן: בזמנו ניסויי ה"חץ" נעשו אצלי.

שמשון רוזן: בא היזם ואמר שה"חץ" זה הדבר הכי בטוח שיש.

שמשון רוזן: הוא רק עף ופוגע במטרה.

שמשון רוזן: הוא לא מסוכן, ושזה יהיה בסדר.

שמשון רוזן: אני משגיח עליו.

שמשון רוזן: אני הייתי מהצד שבו אתם נמצאים כאן, בצד הרשויות.

שמשון רוזן: התפקיד שלי היה לבחון את הדברים בצורה מאוד מעמיקה, ולשאול את עצמי שאלות מה יקרה במקרה ותהיה איזושהי תקלה, מה יקרה אם משהו יהיה לא בסדר.

שמשון רוזן: למרבה ההפתעה, במירכאות, אתה מגלה שבהרבה מאוד מקרים היזם מחפה - הוא כמובן רוצה להצליח - לפעמים זה לא בגלל כוונה רעה.

שמשון רוזן: הוא מסתכל על התהליך החיובי והטוב, והוא לא חושב על המקרים הרעים.

שמשון רוזן: כתושב שגר בסמיכות אני בטח חושב על הדבר.

שמשון רוזן: אני חושב מה יכול לקרות אם יהיה כך וכך.

שמשון רוזן: במקום ששמים בו תחנה כל כך מסוכנת, צריך לנקוט בגישה שנקראת הזהירות המונעת.

שמשון רוזן: לא ללכת ולשים נפץ באזור שהוא כולו נפיץ.

שמשון רוזן: פה אנחנו רואים את המרחקים שהצגתי כבר קודם.

שמשון רוזן: אנחנו רואים בהגדלה איך נראה האזור.

שמשון רוזן: אתם רואים את התחנה, ובסמוך מאוד אליה כל אזור התעשייה.

שמשון רוזן: התחנה היא כאן, ועל הגדר של התחנה יש מפעל שנקרא אמגל שמכיל עשרות אלפי ליטרים של חומרים מסוכנים כמו: חומצות מסוימות, כלור, כל מיני גזים.

שמשון רוזן: הוא מכיל כל מיני כימיים.

שמשון רוזן: תקלה הכי קטנה בתחנה משפיעה על הדבר הזה.

שמשון רוזן: מפעלים כמו: עוף טוב, תנובה, טנא נגה, בן אנד ג'ריס הם מפעלים ייצור יחסית קל שיש בהם כמויות אדירה של אמוניה.

שמשון רוזן: האמוניה מאוחסנת במכלים על קרקעיים.

שמשון רוזן: הם לא מוגנים מתחת לאדמה.

שמשון רוזן: כל הצנרת של האמוניה הולכת למעלה באוויר.

שמשון רוזן: אם חס וחלילה קורה איזשהו פיצוץ גל ההדף יגרום לקריסת המכלים, ושחרור המון אמוניה.

שמשון רוזן: במקרה הטוב יצטרכו לפנות אל כל האוכלוסייה באזור, ובמקרה הרע ייהרגו לא מאות, אלא אלפי אנשים.

משה (מוץ) מטלון: בלי כל קשר לתחנה, האם זה נכון שהאמוניה תאוחסן כמו שהיא מאוחסנת?

שמשון רוזן: בלי קשר לתחנה, זה לא נכון שהיא תאוחסן.

שמשון רוזן: אבל, זה מצב קיים.

שמשון רוזן: היום אף אחד לא היה מאשר לעשות כזה דבר.

משה (מוץ) מטלון: גם מצב קיים אפשר לשנות.

משה (מוץ) מטלון: גם זה לא תקין בלי קשר לתחנה.

שמשון רוזן: אני בהחלט מסכים עם אדוני שאת המצב הזה צריך לתקן.

שמשון רוזן: אבל, אם יש מצב לקוי אז אתה לא בא ושם בתוכו מצב אחר.

שמשון רוזן: תראו איך נראו פיצוץ של גז טבעי.

שמשון רוזן: אתם יכולים לראות כאן מקרה שהיה ב-2008 בווירג'יניה.

שמשון רוזן: אנחנו רואים שבתים ומכוניות ברדיוס של 200 מטר נשרפו לגמרי.

שמשון רוזן: ברגע שצינור גז מתפוצץ הוא גורם לשריפה מאוד מאוד גדולה.

שמשון רוזן: השריפה הזאת יכולה להתפשט ולפגוע בכל המפעלים שסמוכים לתחנה.

שמשון רוזן: יש גם עשן.

שמשון רוזן: כאן אנחנו רואים תקלה שהיתה בניסוי בתחנה דומה מאוד בארצות-הברית שעשו לה הרצת ניסיון, והיה בה פיצוץ.

שמשון רוזן: בפיצוץ הזה נהרגו 5 אנשים שהיו בתוך מתחם התחנה.

שמשון רוזן: תושבים שגרו 40 ק"מ משם שמעו את הפיצוץ וחשבו שיש רעידת אדמה.

שמשון רוזן: אם ניקח את אותו גל הדף ונדבר על המפעלים שהם כל כך סמוכים והם נמצאים במרחק שהוא אפילו פחות ממאות מטרים, גל ההדף הזה יגרום לנזקים שאי אפשר לשער.

שמשון רוזן: רק ב-10 לספטמבר היה פיצוץ בסן-ברונו בקליפורניה ליד שדה התעופה של סן-פרנסיסקו.

שמשון רוזן: רואים איך זה נראה ביום ובלילה.

שמשון רוזן: ברשותכם, אראה לכם סרטון קצר, ואני אתרגם את הנאמר.

שמשון רוזן: אנשים חשבו שזה היה סוף העולם.

שמשון רוזן: הפיצוץ גרם ללהבות בגובה 300 מטר, למעלה מ-50 בתים נהרסו, למעלה מ-6 אנשים נהרגו, ועשרות אנשים רבים נפצעו.

שמשון רוזן: זוהי רק דוגמה כדי שנוכל לראות מה קורה בכזה אירוע.

שמשון רוזן: היכן נכון להקים תחנה?

שמשון רוזן: מצד אחד, אנחנו אומרים באמת לא נכון להקים תחנה בכזה מקום.

שמשון רוזן: אבל, אנחנו לא עיוורים, ואנחנו מכירים את הצורך שקיים במדינה הזאת בהרבה תחנות כוח.

שמשון רוזן: אני חושב שצריך לעשות את זה, אלא שצריך לעשות את זה במקום הנכון.

שמשון רוזן: אם אנחנו מסתכלים כאן בסקר סיכונים, ואולי ד"ר ישראל ברזילי ידבר עליו, הוא מראה פה מעגלי סיכון.

שמשון רוזן: אתם רואים שלמעשה כל אזור התעשייה נמצא בתוך מעגלי הסיכון.

שמשון רוזן: שוב, תקציר הדוח הזה נשלח אליכם, ואפשר לקבל את הדוח המלא.

שמשון רוזן: ד"ר ברזילי אולי יאמר תיכף מילה על הסקר עצמו.

שמשון רוזן: אנחנו רואים את תוצאות הסקר.

שמשון רוזן: כך ייראה השטח הזה במידה ותהיה שריפה.

שמשון רוזן: דבר נוסף, במידה ותוקם תחנה האזור הזה יהפוך למטרה מאוד אטרקטיבית לרקטות של החמאס.

שמשון רוזן: אנחנו יודעים שזה נמצא בטווח.

שמשון רוזן: החמאס מחפש מטרות אטרקטיביות שהן מטרות תשתית.

שמשון רוזן: גם אם התחנה תיבנה בצורה שהיא ממוגנת נגד תקיפות, כל המפעלים שבסביבה הם לא, ואז פגיעה מנשק אויב יכולה לגרום לאותו נזק שרק תיארתי קודם.

שמשון רוזן: אנחנו יודעים שהיזם רוצה להרוויח פה.

שמשון רוזן: הוא נוקט פה בחוסר אחריות ציבורית.

שמשון רוזן: הוא פשוט מעוור את עיני הרשויות.

שמשון רוזן: הוא לא מספר להם את כל האמת.

שמשון רוזן: הוא מתעלם מהסיכונים, ועושה פה ניסוי.

שמשון רוזן: זוהי תחנת הכוח הראשונה שהיזם הזה בונה.

שמשון רוזן: זוהי חברה חדשה שעד היום שלא בנתה עד היום אף תחנת כוח.

שמשון רוזן: לעשות את התחנה הראשונה שלהם דווקא באזור שהוא המסוכן ביותר זה פשוט לעשות ניסוי.

שמשון רוזן: אנחנו אומרים: לא עושים ניסוי בבני אדם, פשוט לא עושים ניסוי בבני אדם.

שמשון רוזן: השאלה היא האם יש חלופות?

שמשון רוזן: אמר קודם ראש המועצה שיש.

שמשון רוזן: אני אראה לכם רק דוגמה אחת.

שמשון רוזן: הנה אנחנו רואים את האזור שבו זה נמצא היום, 10 ק"מ משם ישנו אתר שנקרא אתר צפית שיש בו היום תחנת כוח אחת.

שמשון רוזן: הולכת להיות מוקמת תחנה שנייה שהיתה צריכה להיות מוקמת באזור מעיין צבי ליד זיכרון, והעתיקו אותה ממעיין צבי לכאן, מרחק של 90 ק"מ כי זה בטוח ובסדר.

שמשון רוזן: בהחלט אפשר להקים כאן תחנה נוספת.

שמשון רוזן: במקום הזה גם עוברת תשתית של הגז של האנרגיה, תשתית של החשמל.

שמשון רוזן: יש במקום הזה שטחים פרטיים.

שמשון רוזן: אני אפילו דאגתי להפגיש את היזם עם בעלי הקרקע הפרטיים שמוכנים לתת את הקרקע.

שמשון רוזן: יש כל מיני תירוצים מסביב שאני אפילו לא יודע אותם, לא אומרים לי אותם, למה לא לעבור לשם.

שמשון רוזן: אתם יכולים לראות את התחנה הקיימת היום.

שמשון רוזן: בשטח הזה יכולה לקום עוד תחנה במקום בשטח הצפוף הזה.

שמשון רוזן: מה יותר טבעי ונכון מלשים את זה על תשתית האנרגיה?

שמשון רוזן: לא בתשתית של התושבים.

שמשון רוזן: מסקנות סקר הסיכונים – דיברו על זה שיכול להיות פיצוץ ענן אדים של הגז הטבעי שיגרום לפיצוץ של שמשות בטווח של 500 מטר, 490 מטר.

שמשון רוזן: אותו פיצוץ יכול גם לגרום לקריסה של מכלי האמוניה.

שמשון רוזן: ההתפשטות של הגז הרעיל - זה משהו שאין מיגון נגדו.

שמשון רוזן: צריך לפנות אלפי תושבים.

שמשון רוזן: תיאר קודם ראש המועצה שבמקרה של דליפה קטנה של צנרת, פינו שכונה שלמה בקריית מלאכי.

שמשון רוזן: במקרה כזה אני לא יודע אם בכלל יספיקו, חס ושלום, ועלולים להיהרג אלפי אנשים.

שמשון רוזן: התפשטות ענק דליק יכולה לגרום לסיכונים מאוד מאוד גדולים.

שמשון רוזן: יכול להיות פיצוץ עם העשן, וקודם ראיתם מה קרה עם בסן-פרנסיסקו.

שמשון רוזן: אש בגובה 300 מטר, עשרות אנשים נהרגים, עשרות אנשים נפצעים.

שמשון רוזן: רדיוס ההרס הוא ענק.

שמשון רוזן: בכתבה שחסכתי מכם מתואר שהחום היה כל כך כבד ושהאספלט הותך וכל צינורות המים הפסיק למעשה לעבוד, והכבאים היו צריכים להביא מים ממקום אחר.

שמשון רוזן: 200 כבאים נלחמו בצינור גז אחד לילה שלם, לא בכזה דבר.

שמשון רוזן: מה עושים?

שמשון רוזן: קודם כל, לחברים הנכבדים אני אומר כי האחריות על מיקום התחנה מוטלת על הרשויות.

שמשון רוזן: היזם כמובן ירצה לעשות את זה איפה שנוח וקל לו, ואיפה שהוא לא צריך לבזבז הרבה זמן והרבה אנרגיה, ובטח הרבה כסף.

שמשון רוזן: האחריות מונחת על כתפכם לא לאשר סכנה כזאת.

שמשון רוזן: אסור לתת לשיקול נדל"ני לפגוע בביטחון תושבי האזור.

שמשון רוזן: יש חלופות שהן מתאימות, ואסור לתת יד לאסון הבא.

שמשון רוזן: תודה רבה.

דב חנין: תודה רבה, אדוני.

דב חנין: נציגי שיכון ובינוי, אני מבין שגם לכם יש איזושהי מצגת קצרה, בבקשה.

4218: כמעט בא לי להתחיל להגיד שהייתי 3 שנים בסיירת מטכ"ל ועשיתי הרבה מילואים, רק שזה לא נראה לי רלוונטי.

יעקב אדרי: לא אמרתי מה אמרת עכשיו, זה מעניין.

4218: זה בתגובה לשמשון.

4218: קוראים לי אורנה אנג'ל, ואני אדריכלית.

4218: שיכון ובינוי היא קבוצה שבונה את הארץ מאז 1924.

4218: סולל-בונה שאני חושבת שבנתה גם את הבית הזה קמה ב-1924.

4218: אני חושבת שאפשר להגיד די בוודאות שרוב תושבי מדינת ישראל הם לקוחות שלנו, אם זה בכביש 6 שגם היו עליו הרבה מאוד התנגדויות לפני שהוא קם.

4218: הכביש קיבל פרסים בין-לאומיים, והיום באים מהעולם ללמוד איך עושים כביש שהוא סביבתי והוא מתחשב בבני אדם ובסביבה.

קריאה: - - -

דב חנין: חברים, סליחה.

דב חנין: אני לא מאפשר קריאות ביניים.

דב חנין: אנחנו במסגרת זמן מאוד מאוד דחוסה.

דב חנין: המצגת שלכם והצגת הדברים היא בערך סדר גודל של 5 דקות.

דב חנין: תעשו מאמץ לעמוד בה.

דב חנין: אני מבקש לא להעיר.

4218: הקבוצה שלנו פועלת היום על פי חזון שגובש בשנת 2007, להיות קבוצה עסקית, מובילה, היוצרת סביבת חיים בת-קיימא ומתקדמת.

4218: היא פועלת על פי עקרונות הקיימות.

4218: אני יודעת שהוועדה הנכבדה שיושבת פה היום יודעת מה משמעות המילה "קיימות".

4218: קיימות היא תפיסה ניהולית שמחייבת שילוב של שיקולים סביבתיים, חברתיים וכלכליים.

4218: אנחנו לא ילדים, אנחנו מבינים שפרויקט לא יכול להיות בר-קיימא אם הוא לא מרוויח כסף.

4218: אבל, אנחנו יודעים מצוין שפרויקט יכול להרוויח כסף גם אם הוא מתחשב בסביבה, וגם אם הוא מתחשב בבני אדם.

קריאה: אתם לא מתחשבים בסביבה.

דב חנין: גברתי, אני לא מסכים.

דב חנין: אם תמשיכי להעיר ולקרוא קריאות ביניים לא תהיה לי ברירה אלא להוציא אותך.

דב חנין: אני אעשה את זה בצער רב.

4218: אני אסיים את הפרק הזה, ואני אעביר את רשות הדיבור לאמיר.

4218: אני רק אומר שהדיון בוועדה הזאת הוא חשוב, והוא מבורך בעצם קיומו.

4218: אבל, מבחינתנו, זוהי התפרצות לדלת פתוחה.

4218: לא צריך לגייס את הוועדה שתבקש מאיתנו להקשיב לתושבים.

4218: אנחנו מקשיבים לרחשי ליבם של התושבים, ואני גם אומר מה אנחנו עושים בעניין הזה.

4218: אנחנו באמת באים ממקום שמבין ומכבד את הפקפוק ואת ההתקוממות של אנשים לגבי מה שקורה בסמוך לביתם.

4218: זה חשוב לנו, וזה הולך ביחד עם הקיימות, כי השיח התמידי שיש בינינו לבין כל מחזיקי העניין בפרויקט הזה גורם לנו כל הזמן לבדוק את עצמנו.

דב חנין: תודה רבה.

דב חנין: אדוני, בבקשה.

אמיר לוי: אני אמשיך את המצגת.

אמיר לוי: בשיכון ובינוי יש חטיבת אנרגיה מתחדשת, ואנחנו פועלים בארבעה תחומים.

אמיר לוי: אני מייד עובר להציג את IPM שהוא אחד מהפרויקטים שלנו.

אמיר לוי: התחום הראשון הוא תחום תרמו סולרי.

אמיר לוי: אנחנו מקדמים פרויקטים, וגם פרויקט גדול מאוד בצאלים, וגם משתתפים במכרז אשלים שהממשלה פרסמה.

אמיר לוי: התחום השני הוא תחום פוטו וולטאי גם כן סולארי, ואנחנו פעילים גם בספרד וגם בישראל.

אמיר לוי: התחום השלישי הוא תחום הגז הטבעי, ובו אנחנו מקדמים שני פרויקטים היום.

דב חנין: הערה חשובה – גז טבעי הוא דבר מצוין.

דב חנין: הוא לא אנרגיה מתחדשת.

דב חנין: כולנו בהחלט בעד גז טבעי.

אמיר לוי: התחום הרביעי הוא יעילות אנרגטית.

אמיר לוי: אני אדבר קצת על התחנה.

אמיר לוי: התחנה תמוקם באזור תעשייה באר טוביה על קרקע בייעוד תעשייתי.

אמיר לוי: אני מדגיש שזה ייעוד תעשייתי, זה לא שטח פתוח.

אמיר לוי: מדובר על הסקה באמצעות גז טבעי של 430 מגה-וואט.

אמיר לוי: הטכנולוגיה היא טכנולוגיה של מחזור משולב.

אמיר לוי: יש בגז טבעי מחזור פתוח ומחזור משולב.

אמיר לוי: אנחנו מדברים על מחזור משולב שמנצל את החום השיורי להפעלת טורבינה נוספת, ועלייה לרמת יעילות של בין 55% ל-58%.

אמיר לוי: מדובר על היקף השקעה די גדול של כ-500 מיליון דולר.

אמיר לוי: אנחנו מקווים להתחיל את הבנייה בשנת 2012.

אמיר לוי: הבנייה בפרויקטים מהסוג הזה נעשית, חוץ מאיתנו, באמצעות קבלני APC מנוסים שעשו תחנות כאלה בעולם.

אמיר לוי: לא ניתן לעשות סגירה פיננסית בפרויקט מהסוג הזה בלי שלוקחים מישהו שהוא qualified, ומישהו שהקים הרבה מאוד תחנות.

אמיר לוי: ה-Owner Engineer שלנו בפרויקט הזה זה חברת סרג'נ אנד אנדי שעשתה Owner's Engineer לעשרות אם לא מאות תחנות כוח שפועלות בעולם הרבה מאוד שנים, ועל בסיס גז טבעי.

יעקב אדרי: האם מישהו יודע מה המרחק משם לשכונות של קריית מלאכי?

קריאה: 600 מטר.

קריאה: המרחק הקרוב הוא ליישוב תימורים ווא כ-490 מטר, תלוי מאיזה נקודה בוחנים.

קריאה: מהארובה או ליתר דיוק מהטורבינה זהו המספר.

קריאה: לקריית מלאכי כמדומני שזה יותר מ-600.

קריאה: אני לא זוכר בדיוק את המספר.

אמיר לוי: איך בחרנו את התחנה?

אמיר לוי: לא קמנו בוקר אחד ואמרנו: כאן נקים תחנה.

אמיר לוי: נעשתה עבודה של משרד התשתיות והמשרד להגנת הסביבה, ובאותה עבודה נאמר, ואתם יכולים לראות את הציטוט, ש"ניתן להמליץ על הקמת מחז"מ אחד או שניים בסולר, ושלושה מחז"מים בגז טבעי באוזר התעשייה קריית מלאכי".

אמיר לוי: בדקנו את אותה עבודה לפני שהחלטנו להיכנס לפרויקט, וראינו שהמדיניות הזאת היא מדיניות שיש לה גם היגיון – לא לעשות תחנות כוח בשטחים פתוחים, אלא לעשות באזור תעשייה.

אמיר לוי: זה נכון גם לעשות באזורי תעשייה שהם סמוכים ליישובים כדי למנוע אובדנים.

אמיר לוי: אפשר לשים את כל תחנות הכוח למשל בדרום, ואז לעשות קווי הולכה שהם גם מכוערים ויש גם אובדנים רבים מאוד.

אמיר לוי: ולכן, הרציונל של אותה עבודה היה, ראשית, להקים באזורי תעשייה, ולא לפגוע בשטחים פתוחים.

אמיר לוי: שנית, לפזר את זה על פני המדינה כדי לעשות כמה שפחות הולכה.

אמיר לוי: על בסיס אותה עבודה החלטנו להיכנס לפרויקט הזה.

אמיר לוי: שנית, זה גם תואם את מדיניות מינהל החשמל של משרד התשתיות - ב-29 ביולי 2008 – וגם כאן

אמיר לוי: שמנו את התייחסות המינהל של משרד התשתיות שאומר שהאתר הזה מתאים ומיועד לתחנות כוח על בסיס גז טבעי.

שמשון רוזן: הפתרון היחיד לאישור הזה היה - - -

אמיר לוי: השתדלתי מאוד להיות מאופק, ואני מבקש שתנסה גם כן לנהוג באותו אופן.

אמיר לוי: אנחנו בחנו גם חלופות.

אמיר לוי: לפני שנכנסנו נבחנו חלופות.

אמיר לוי: החלופות הללו הוצגו לות"ל, ובסופו של דבר זו נמצאה החלופה הטובה ביותר מתוך 9 חלופות.

אמיר לוי: במסגרת אותו שיתוף מחזיקי עניין שאנחנו עושים עם התושבים אנחנו עושים מאמצים מאוד גדולים, ותיכף אורנה תראה מה אנחנו עושים.

אמיר לוי: התבקשנו על-ידי התושבים גם לבחון חלופות נוספות.

אמיר לוי: הלכנו לבחון חלופות נוספות, בין היתר את חלופת צפית.

אמיר לוי: חלופת צפית משיקולים תכנוניים, משיקולים שיש שם כבר עומס גדול מאוד של תחנות כוח, נמצאה בהיבט התכנוני, ולא בהיבט הקנייני, כחלופה לא מתאימה.

אמיר לוי: להעביר ממקום אחד למקום שהוא בעייתי ושלא תקום בו תחנה, היה נראה לנו החלטה מאוד לא נבונה, לא בראייה שלנו כחברה, וגם לא בראייה של המדינה שהיא רוצה תחנות כוח פרטיות.

אמיר לוי: אני מזכיר שהמדיניות של הממשלה היא בסופו של דבר לעודד תחנות כוח פרטיות, ולעודד את זה על בסיס גז טבעי.

אמיר לוי: אנחנו מאוד רוצים אנרגיה מתחדשת, אנחנו מאוד רוצים אנרגיה סולארית.

אמיר לוי: אבל, אנרגיה סולארית לא יכולה לספק את כל המענה לגידול בביקוש בחשמל.

אמיר לוי: ולכן, אם האלטרנטיבה היא גז טבעי או פחם, אנחנו מעדיפים גז טבעי, ואני חושב שגם הממשלה מעדיפה גז טבעי.

אמיר לוי: לגבי יתרונות של מיקום התחנה - קודם כל, הוא קרוב מאוד לתשתיות גז טבעי ולמערכת הולכת חשמל.

אמיר לוי: הוא קרוב למרכזי העומס והביקוש לחשמל, כמו שאמרתי קודם.

אמיר לוי: הוא מצוי בתחום אזור תעשייה, ולא פוגע בשטחים פתוחים.

אמיר לוי: אנחנו לא נקים תחנת כוח על גז טבעי בשטח פתוח.

אמיר לוי: זה מנוגד לתפיסתנו ולמדינות שלנו.

אמיר לוי: אנחנו לא נעשה את זה.

קריאות: קרוב ל-30,000 תושבים - - -

דב חנין: חברים, זה לא תורם לדיון.

דב חנין: אנחנו רוצים להיות מעשיים ולהתקדם.

דב חנין: אני פונה אליכן, אני מבין שזה מאוד מאוד כואב לכן.

דב חנין: נאפשר לכן לדבר אם יהיה לנו זמן.

דב חנין: אבל, קריאות ביניים לא יועילו לנו כרגע.

יעקב אדרי: אבל, לפעמים צריך כי כמה מהדברים שלו ממש מקוממים.

יעקב אדרי: אני אתייחס לזה.

אמיר לוי: נקודה נוספת, התחנה תביא גז טבעי לאזור התעשייה, ובזכות אותו גז טבעי מפעלים שישנם שם יוכלו לעבור ממזוט ומסולר לגז טבעי, ולעודד מפעלים נוספים להגיע באמצעות גז טבעי שמהווה יתרון למפעלי תעשייה.

אמיר לוי: לגבי התחנה עצמה – היא הוכרזה כפרויקט תשתיות לאומי על-ידי שר התשתיות, שר הפנים, שר האוצר, וראש הממשלה.

אמיר לוי: היא עונה על הביקוש הגדל לחשמל.

אמיר לוי: היא נותנת מענה לתוכנית אב שמשרד התשתיות קבע.

אמיר לוי: היא תואמת את המדיניות להפרטת מגזר הייצור.

אמיר לוי: אני מזכיר שנכון להיום מרבית החשמל מיוצר לחברת חשמל, והמדיניות הממשלתית היא שיהיו גם יצרני חשמל פרטיים, ושבמשק יתקיימו גם יצרנים פרטיים מעבר לחברת חשמל.

אמיר לוי: התחנה הזאת נותנת מענה גם בנקודה הזאת.

אמיר לוי: הדבר הכי משמעותי, כפי שאמרתי קודם, גז טבעי עדיף על כל אנרגיה פוסילית אחרת, בין אם מדובר על פחם, ובין אם מדובר על מזוט או סולר.

אמיר לוי: אני חושב ששמעתם את כל מי שאמר כאן שאף אחד לא מתנגד לגז טבעי, וכולם חושבים שזה טוב למשק, אלא רק שכל אחד אומר: שימו את זה ליד ישוב אחר, שימו בצפית, לא אצלנו.

קריאה: לא אמרנו.

אמיר לוי: כאן שמנו את הלו"ז, ואין לי מה לומר על השקף הזה.

אמיר לוי: אני חושב שטוב מראה עיניים לגבי מה אנחנו עוברים וכמה אנחנו עוברים.

אמיר לוי: אנחנו עוברים פה סדרה ארוכה ואין סופית, ואנחנו מקווים סוף סוף להשלים את זה.

אמיר לוי: במרץ 2009 הזמנו בדיקה סביבתית מקדימה - ודרור נחמיאס ממשרד "אדמה" יוכל להתייחס - כדי שנקבל אינדיקציות ראשוניות האם האתר מתאים סביבתית או לא.

אמיר לוי: אורנה כבר אמרה קודם – אנחנו לא נעשה פרויקטים שהם לא תואמים לסביבה.

אמיר לוי: ואני אומר גם על הפרויקט הזה – אם נראה שהתסקיר הסביבתי שהתחלנו אותו, וקיבלנו הנחיות, יראה שהתסקיר הזה פוגע בסביבה או שאנחנו לא עומדים במה שאנחנו לא צריכים לעמוד, אנחנו לא נקים את התחנה.

אמיר לוי: אנחנו קיבלנו התייחסות של הבדיקה התכנונית של הות"ל שהתוכנית ערוכה היטב ועונה על תנאי הסף, וקיבלנו באוגוסט הנחיות לתסקיר השפעה על הסביבה.

אמיר לוי: מועלים כמה חששות, ואני רוצה להתייחס אליהם בקצרה.

אמיר לוי: אחד מהם הוא זיהום האוויר.

אמיר לוי: אנחנו עורכים חישובים, ואיכות האוויר באזור תישאר טובה, והזיהום יהיה נמוך מהתקן.

אמיר לוי: אנחנו מתחייבים על זה.

אמיר לוי: רעש – מטרד הרעש יטופל בהתאם.

אמיר לוי: אם יש רעש אז זה רעש מכביש 40, וזה לא מהתחנה.

אמיר לוי: אבל, בכל מקרה לא יהיה שם רעש, הוא בוודאי יהיה פחות מהתקן.

אמיר לוי: לגבי הקרינה – אנחנו בודקים אפשרות להטמין את קו 400 כדי שהקווים לא יהיו קווים מלאים.

אמיר לוי: אני לא יודע אם נצליח או לא.

אמיר לוי: אבל, אנחנו עושים מאמצים רבים לעשות את זה.

אמיר לוי: מבחינת חזות – יש חשש שהחזות תהיה מכוערת.

אמיר לוי: זוהי תחנה מאוד מתקדמת, ואנחנו נשקיע הכול שזו תהיה תחנה אסתטית ומתקדמת מאוד בהיבט הזה.

אמיר לוי: שתי נקודות נוספות עלו.

אמיר לוי: האחת היא בטיחות גז.

אמיר לוי: צריך להבין שממילא גז טבעי יגיע לאזור.

אמיר לוי: גם התאונות שהוצגו קודם הן תאונות עבודה של קווי הגז, ולא של תחנות הכוח.

אמיר לוי: מכיוון שגז טבעי יגיע לאזור בכל מקרה, המדינה צריכה להתמודד בטיפול בגז הטבעי, ובצנרת ובבטיחות הצנרת.

אמיר לוי: זה לא קשור אלינו.

אמיר לוי: לא אנחנו אחראים על הצנרת שמגיעה, וצנרת גז טבעי ממילא תגיע לאזור התעשייה.

אמיר לוי: אני חושב שלא צריך להיות שום תושב שלא ירצה שגז טבעי יגיע לאזור תעשייה במקום מזוט וגז.

קריאות: - - -

דב חנין: חברים, רגע.

אמיר לוי: לכן, אם ממילא מגיע גז טבעי לאזור תעשייה, ואני באמת חושב שזה לא קשור אלינו - כולם רוצים שגז טבעי לאזור התעשייה הזה - לכן המדינה צריכה למנוע.

קריאות: מי זה "כולם"?

קריאות: איך הגעת למסקנה הזאת?

דב חנין: חברים, מר לוי משלים את דבריו, בבקשה.

אמיר לוי: שתי נקודות אחרונות: לגבי סיכון ביטחוני – דובר כאן לכאורה שיש כאן אתר שהוא רגיש לסקאדים.

אמיר לוי: אנחנו שמנו כאן את המרחק.

קריאות: - - -

אמיר לוי: קצת קשה לי כך.

דב חנין: חברים, אני מבקש.

אמיר לוי: אורך מדינת ישראל – 470 ק"מ.

אמיר לוי: אפשר לראות את המרחקים.

אמיר לוי: אם יש איום ביטחוני ואנחנו חוששים ממנו אז בעצם לא ניתן להקים בשום מקום – לא באשקלון ולא בחדרה כי לכל אותם מקומות מגיעים.

יעקב אדרי: אני וחבר הכנסת חנין, ועוד כמה חברים באמת התנגדנו להקים שם.

אמיר לוי: הטיעון הזה אומר שאין שום מקום במדינת ישראל שבו אפשר להקים.

קריאה: בנגב.

אמיר לוי: מהסיבה הזאת קשה לנו קצת להתמודד עם זה.

אמיר לוי: אבל, את המרחקים אפשר לראות.

אמיר לוי: הדבר האחרון הוא Not in My Back Yard.

אמיר לוי: זהו טיעון שאנחנו שומעים כל הזמן, וגם כאן שמעתם.

אמיר לוי: זוהי תחנה טובה.

אמיר לוי: אמר גם ראש המועצה:

אמיר לוי: אנחנו בעד גז טבעי, תעשו גז טבעי, אלא שכל אחד אומר: לך תעשה את זה במקום אחר.

דב חנין: הוא אמר: תעשו את זה אצלי, רק במקומות אחרים.

דב חנין: מר לוי, תודה רבה לך.

דב חנין: חברות וחברים, אני רוצה להעיר הערה.

4218: משפט אחרון, בבקשה.

4218: התחלנו בקיימות, ואני רוצה גם לסיים בזה.

4218: אחד הערכים הכי חשובים של קיימות הוא שיתוך מחזיקי עניין.

4218: אני יודעת שבארץ שלנו קצת להאמין שיש חברה יזמית שמתנהלת בערכים האלה, בדיוק כמו שקשה להאמין שבאירופה ובארצות-הברית תחנות כוח על גז קרובות לאזורי מגורים קמות חדשות לבקרים.

4218: ובכל זאת, חשוב לי לספר שהחברה מינתה אחראי לשיתוף מחזיקי עניין.

4218: אנחנו בעיצומו של תהליך הידברות עם התושבים, וגם עם המפעלים באזור התעשייה הזה, עם רשויות מקומיות.

4218: יש עוד רשויות מקומיות שקרובות מאוד לאזור הזה.

4218: כמו כן, עם גורמי ממשל, וכל מי שהוא מחזיק עניין בפרויקט הזה.

קריאה: כל הרשויות מתנגדות - - -

4218: מהשבוע הבא אנחנו נפיץ עלון חודשי עם מידע שוטף, עדכונים שוטפים ושקופים לגמרי על הליך הקמת התחנה הזאת.

4218: בימים אלה אנחנו מקימים ועדה מייעצת חיצונית שתלווה את הליכי הבדיקה של הפרויקט הזה כי אנחנו באמת מאמינים שאנחנו חייבים לבדוק את עצמנו כל הזמן.

4218: אני רוצה לסיים בזה שאנחנו כולנו מחכים לתוצאות תסקיר השפעה על הסביבה.

קריאה: תסקיר לא ממצה.

קריאה: אין שם נושא של בריאות.

דב חנין: חברים, רגע.

4218: כמו שאמרנו בפגישות שלנו עם התושבים, אנחנו אומרים גם עכשיו שאם התסקיר הזה יראה שאנחנו לא יכולים לעשות שם תחנה, אין לנו שום רצון לעשות תחנה במקום שאנחנו נפגע בסביבה ונפגע בבני אדם.

דב חנין: גברתי, תודה רבה.

דב חנין: אני רוצה להעיר הערה כללית לפני שאני נותן את רשות הדיבור לחבר הכנסת אדרי, בנושא שאנחנו רואים שוב דוגמה שלו בדיון הזה.

דב חנין: הוועדה הזאת הוקמה כדי לגשר על אותו פער שלא קיים במציאות, אבל קיים אצל מקבלי ההחלטות בין סביבה ובריאות.

דב חנין: אנחנו שוב רואים גם כאן – והטענה שלי היא לא ליזמים במקרה הזה, אלא לרשויות – שנותנים הנחיות לתסקיר סביבתי בלי פרק בריאותי.

דב חנין: אם צורת התנהלות הזאת תימשך, רבותי, לא תהיה לנו ברירה אלא לחוקק ולחייב תסקיר בריאותי.

דב חנין: אנחנו חושבים שהנכון הוא שהבריאות והסביבה ילכו ביחד, ובמסגרת התסקיר הסביבתי ייבדקו כל השיקולים הבריאותיים כי השיקולים הבריאותיים הם חלק אינטגראלי מסביבה.

דב חנין: הם קיימים, הם מטרידים אנשים, הם מעוררים שאלות.

דב חנין: ולכן, הם צריכים להיבדק בצורה רצינית ומקיפה.

דב חנין: אני אתן לאדוני להתייחס בהמשך.

דב חנין: אני רק אומר שברמה העקרונית גם השאלות הבריאותיות חייבות להיבחן באופן מעמיק.

דב חנין: הגיע הזמן שהמועצה הארצית תוציא הנחיות איך בדיוק השאלות האלה צריכות להיבדק כדי שבכל סקר סביבתי הפרק הבריאותי יהיה פרק מרכזי.

דב חנין: אם לא יהיה דבר כזה, לא יהיה לנו מנוס אלא להתקדם בנושא הזה בחקיקה.

דב חנין: חבר הכנסת אדרי, בבקשה.

יעקב אדרי: אני מודה לחברי חבר הכנסת דב חנין.

יעקב אדרי: אדוני, יש לי פגישה עם משלחת.

יעקב אדרי: בכל מקרה, היה חשוב לי להגיע לכאן.

יעקב אדרי: קודם כל, אין לי טענות ליזמים.

יעקב אדרי: היזמים עושים את שלהם, ואני מאמין שהם מנסים לעשות את זה בדרך הכי טובה, והכי אופטימאלית.

יעקב אדרי: זה נראה יפה מאוד במצגות, ורואים את כל מה שאתם עושים וזה יפה.

יעקב אדרי: אבל, במציאות אחר כך הדברים קצת שונים.

יעקב אדרי: הייתי ראש עיר שבה יש במרחק לא רב טורבינת גז, ואני רוצה לומר שיש בעיות עם העניין הזה.

יעקב אדרי: קודם כל, המיקום הוא מיקום מטומטם, ותסלחו לי.

יעקב אדרי: אני לא יודע איפה ראש מועצת באר טוביה.

יעקב אדרי: ( מחיאות כפיים )

יעקב אדרי: אין צורך , לא ביקשתי את זה.

יעקב אדרי: אל תפריעו לי, תאמינו לי שאני קצת מבין בעניין הזה.

דרור שור: דרך אגב, נמצא פה גם סגן ראש העיר של קריית מלאכי.

יעקב אדרי: יפה מאוד.

יעקב אדרי: אני לא יודע אם שאלו את ראש המועצה בקריית מלאכי.

יעקב אדרי: האם ידעתם על זה בכלל?

יעקב אדרי: האם זה נודע רק לאחר שהם קנו?

יעקב אדרי: חבר הכנסת חנין ואנוכי טיפלנו עכשיו בסיפור של הגז הגדול שרצו להקים אותו באזורים מסוימים.

יעקב אדרי: הם קודם כל קנו לאופציה לקרקע, ואחר כך באו ואמרו: בואו נראה איך עושים, ומה עושים.

יעקב אדרי: למרות שיש תקנים מחמירים וכו' וכו', מי ש"יאכל אותה בגדול" בסופו של דבר הם תושבי קריית מלאכי, ותושבי תימורים וכל המושבים.

יעקב אדרי: ראש מועצת באר טוביה, זה בידיים שלך.

יעקב אדרי: אני לא הייתי לא נותן להם לעשות את זה, חד וחלק לא.

יעקב אדרי: גם אם כל משרדי הממשלה נותנים את האישורים, אני לא הייתי נותן להם, והיו דברים מעולם.

יעקב אדרי: יש לי באור עקיבא את קווי הנפט.

יעקב אדרי: הכרחתי אותם לעשות הגנות.

יעקב אדרי: בטורבינות הגז הכרחתי לשנות כמה דברים.

יעקב אדרי: אני לא הייתי נותן להם לעשות את זה.

יעקב אדרי: אבל, זה כבר היה.

יעקב אדרי: ולכן, דרשנו הרבה מאוד דברים.

יעקב אדרי: אני חושב שחבר הכנסת חנין צודק.

יעקב אדרי: יש צורך בתסקיר בריאותי, אחרת עושים פה מה שרוצים.

יעקב אדרי: אני אומר שוב, היזמים עושים את שלהם.

יעקב אדרי: המדינה צריכה גז, טורבינות וחשמל – אין ויכוח על זה.

יעקב אדרי: אני חושב שהמיקום הוא פשוט לא נכון.

יעקב אדרי: איך הגעתם לזה שנתתם להם את זה שם?

יעקב אדרי: האם לא ידעת?

דרור שור: זה אדמה פרטית.

יעקב אדרי: האם לא ידעת מה הם הולכים לעשות?

יעקב אדרי: אני מאוד מקווה שתת הוועדה הזאת תתרום את חלקה, ותביא למצב שזה לא יהיה שם.

יעקב אדרי: אני אתרום את חלקי הצנוע לעניין הזה, ואני מאוד מקווה שנעשה את זה.

דב חנין: תודה רבה.

דב חנין: אני רוצה לתת את רשות הדיבור לד"ר ישראל ברזילי שעשה סקר סיכונים מטעם המועצה האזורית באר טוביה.

דב חנין: ד"ר ברזילי יציג את הדברים מאוד בקיצור.

דב חנין: אני חייב לומר שכאשר קראתי את סקר הסיכונים הזה אני הייתי מאוד מאוד לא שקט, כי מתוארים שם סיכונים קשים, ואפילו הייתי אומר דרמטיים בחלקם.

דב חנין: אנחנו נשמע את הדברים בקצרה, ואחר כך ניתן לנציג היזמים להתייחס.

דרור שור: הוא מטעם איגוד ערים לאיכות הסביבה, ויושב פה המנכ"ל שלהם.

2220: אני אתחיל בהזכרת נשכחות, ברשותכם.

2220: ב-1967 הכנסת חוקקה חוק מיוחד שנקרא בשם "חוק רדינג ד'" משום שחברת חשמל באותם נימוקים שאנחנו שמענו פה - ממש כמעט זהה - החליטה שצריך להקים תחנה בלב היישוב העירוני הצפוף ביותר במדינת ישראל.

2220: הכנסת ביטלה את החוק הזה אחרי 25 שנה.

2220: כל מטרתו היתה לעקוף את הליכי התכנון כדי להשיג את המטרה של הקמת תחנה ליד מרכזי צריכה.

2220: הייתי מציע ליזמים אולי להקים שם את התחנה שלהם.

2220: זה באמת ליד מרכזי צריכה.

2220: כאן אין מרכז צריכה.

2220: זה אזור תעשייה שאין בו צרכנים גדולים של חשמל.

2220: אני לא רוצה לחזור על דברים.

2220: אבל, האזור הזה הוא בעייתי ביותר מבחינת חומרים מסוכנים שנמצאים, ומבחינת קירבה לאוכלוסייה.

2220: מה עושים לצורך העניין הזה?

2220: קודם כל, במסגרת התוכנית מקימים קו של 10 ק"מ.

2220: אני רוצה להראות לכם מה זה נקרא שינוע של גז טבעי בקיצור נמרץ.

2220: אני רוצה שתקבלו את המושג על הממדים של הדברים.

2220: אתם רואים פה אירוע שבו ישבו 12 קמפרים במרחק של כמה עשרות מטרים ממקום שבו צינור קרס מכיוון שהוא פשוט היה נגוע בקורוזיה.

2220: הצינור הזה היה בן למעלה מ-50 שנה, והוא נאכל.

2220: הגז הטבעי הוא חומר שמעקל פלדה מכיוון שיש בו אי-ניקיונות.

2220: אלו דברים שחייבים לקחת בחשבון כאשר מקימים קו.

2220: אם כן, מקימים קו מיוחד ממקום שבו מורידים את הלחץ.

דב חנין: אדוני, הדברים שאתה אומר הם מאוד חשובים.

דב חנין: מסגרת הזמן שלנו היא מאוד מצומצמת.

דב חנין: בקשתי אליך – אנא הצג בצורה תמציתית את הסיכונים העיקריים שאתה רואה כתוצאה מהקמת המפעל.

דב חנין: אני בטוח שיש לך כמובן אפשרות להרחיב.

דב חנין: אבל, אנחנו פשוט חייבים לעמוד במסגרת הזמן שלנו.

2220: אני רוצה לחזור ולהוסיף שהיה אירוע קשה בתחנת כוח בארצות-הברית.

2220: אבל, היא היתה מרוחקת 10 ק"מ מהבית הקרוב ביותר.

2220: הסיכונים העיקריים באזור - ובכן, פה אני מתחיל דווקא בתחנת הכוח, אבל הייתי רוצה להתחיל במפעלים עצמם.

2220: שמשון הראה את זה.

2220: כל אחד מהמפעלים האלה מהווה מרכז סיכון, כולל לבתי מגורים בקריית מלאכי ובמושבים, ובעיקר מושב תימורים ובאביגדור.

2220: הסכנה הזאת היא קיימת, ומצרפים אליה עכשיו מפעל שהוא בהחלט יכול לגרום כתוצאה מסיכונים שלו להשפעות גומלין.

2220: השפעות גומלין במקרה כזה הן השפעות הרסניות.

2220: במסמך שראיתי דובר על כך שעושים איזשהו תרחיש של פיצוץ בצינור.

2220: אבל, רבותי, אחד הדברים שקורים ונותנים גם את הממדים הגדולים של האירועים היא העובדה שהדליפה לא מתגלית בשנייה הראשונה.

2220: כתוצאה מכך מצטברות כמויות גדולות של גז.

2220: ולכן, כאשר רואים את הסיכונים סביב התחנה, ניתן לראות שיש לנו את הסיכון של פיצוץ, וזה המעגל הפנימי.

2220: דובר פה על נושא הבריאות.

2220: יש לנו פה סכנה של פיזור ענן רעיל של גז שטווח הפיזור על פי חישובים שערכתי על פי תוכנה שבה משתמש המשרד להגנת הסביבה, הוא טווח של קילומטר מסביב לתחנה.

2220: הסיכון של פיצוץ של ענן דליק הוא בטווח של קילומטר וחצי מהתחנה הזאת.

2220: האלמנט הנוסף של הסיכון, והוא העיקרי בהפעלה של תחנות כוח, הוא העובדה שמקימים תחנה לפריקת לחץ נוספת.

2220: יש תחנה כזאת בצפית.

2220: אחרי הקו של ה-10 ק"מ מקימים עוד תחנה לפריקת לחץ.

2220: יש לנו פה בהחלט בעיה בטיחותית.

2220: יש סטטיסטיקות של אירועים בעניין הזה.

2220: האירוע בתחנת הכוח בקונטיקט מדגים את זה בצורה הטובה ביותר.

2220: אני חושב שהרשויות עדיין ברגע האחרון צריכות למנוע הקמה של מרכז סיכון כזה במקום הפרובלמאטי הזה.

2220: אני איש שעוסק בסביבה כבר הרבה שנים, וזה טבעי לחלוטין שלא יקימו את הצינור, שלא יקימו את תחנת פריקת הלחץ, שלא יקימו את קו החשמל המיותר לצורך הקמת התחנה, ויקימו את זה בצפית.

2220: זה המקום הממש מתבקש לצורך העניין.

דב חנין: תודה רבה.

דב חנין: מר נחמיאס הוא יועץ לשיכון ובינוי, ואני מבין שיש לו תשובה קצרה לדברים האלה.

דרור נחמיאס: אני אישית אינני איש סיכונים בהשכלתי.

דרור נחמיאס: אבל, הסקר הזה אינו מקובל עלינו מהסיבות הפשוטות הבאות.

דרור נחמיאס: הראשונה, לא היו בידי ד"ר ברזילי נתוני התחנה כי לא נתבקשנו.

דרור נחמיאס: היינו ברצון נותנים אותם.

דרור נחמיאס: שנית, באותה עת שבה נערך הסקר הזה זה עדיין לא גובש בידי המתכננים סרג'נט אנד לנדי.

דרור נחמיאס: לכן, לעשות סקירת סיכונים, לעניות דעתנו, על מתקן שהמאפיינים שלו - - -

דב חנין: האם מקובל עליכם שבמסגרת התסקיר הסביבתי יהיה גם פרק בריאותי ופרק של סיכונים?

דרור נחמיאס: ישנו פרק עצום בדרישותיו בנושא סיכונים.

דרור נחמיאס: בנושא בריאות אין פרק נפרד.

דרור נחמיאס: כאיש סביבה אני אומר לך שאני משוכנע בכך שהעסק הבריאותי הוא מיותר משום שהתקנים הקיימים בנושא רעש, איכות אוויר, זיהומים, מייצגים ערכים - - -

שמשון רוזן: לא שמענו פה מה קורה בתקלה.

דרור נחמיאס: סליחה, והדרישה היום היא להתייחסות לערכי ועדת אלמוג שהם מייצגים ערכים בריאותיים של ועדה שנעשתה על-ידי רופאים בעיקרם, ואין צורך לעניות דעתי המקצועית להוסיף פרק בריאות במקרה הזה.

דב חנין: אדוני יודע שלא זו עמדתו של משרד הבריאות.

דרור נחמיאס: זו זכותם, אני רק יועץ.

דרור נחמיאס: הם נושאים באחריות.

דרור נחמיאס: אני רוצה לומר שהתסקיר נמצא בעיצומו.

דרור נחמיאס: ראוי לשפוט את הסיכונים, ואנחנו רואים בזה את הדבר העיקרי.

דרור נחמיאס: אנחנו משוכנעים בטרום תסקיר שהכנו שנושאי נוף, רעש, זיהום קרקע, ונושאים רבים אחרים, ובכלל זה איכות אוויר, הם תקינים.

דרור נחמיאס: כיוון שלא היו בידינו הנתונים של סיכונים של השכנים באותה עת מסיבות שונות, לא יכולנו לכמת אותם.

דרור נחמיאס: זה הנושא העיקרי שאנחנו עובדים עליו.

דרור נחמיאס: התסקיר עתיד להסתיים בחודשיים- שלושה הקרובים, והוא ייבדק ודאי בקפידה, וודאי בפרק הסיכונים שבו.

דב חנין: תודה רבה, אדוני.

דב חנין: אני מקווה שנמצא בפני כל המשתתפים מחקר מאוד חשוב שנעשה אצלנו בכנסת על-ידי מרכז המחקר והמידע של הכנסת.

דב חנין: אני רוצה להודות ליניב על העבודה הבאמת רצינית ומעמיקה שהוא עשה.

דב חנין: החומר הזה ישמש אותנו בהמשך הדרך.

משה (מוץ) מטלון: האם הוא מציג שאלות?

דב חנין: הוא מציג הרבה מאוד שאלות והרבה מאוד נושאים לדיון, ובהחלט חלק מהשאלות עדיין לא זכו לתשובה מספקת, אדוני.

דב חנין: אדוני, תציג את עצמך בבקשה.

בני יאמין: קוראים לי בני יאמין, ואני יושב-ראש ועד מושב תימורים.

בני יאמין: אני גר שם עשור וחצי.

בני יאמין: אני יליד קריית מלאכי שבה התגוררתי כמעט 35 שנה.

בני יאמין: ההורים שלי גרים בקריית מלאכי, יש לי משפחה בקריית מלאכי.

בני יאמין: אני תמיד מרגיש שהאזור שלנו הוא אתר הניסויים של מדינת ישראל.

בני יאמין: אני גם מכיר את היזמים.

בני יאמין: כל הזמן מדברים על ריכוזיות במשק, על הון ושלטון.

בני יאמין: התב"א באזור התעשייה של באר טוביה לא מאפשרת הקמת תחנת כוח באזור התעשייה - כתוב בתב"א.

בני יאמין: עוקפים את הכול, מעבירים את זה ות"ל, עושים קיצורי דרך - הכול מותר.

בני יאמין: היא מדברת על שקיפות ועל כל זה.

בני יאמין: אבל, אנחנו כתושבים מרגישים שגם לא אומרים את כל האמת.

בני יאמין: הולך לקום אזור מסחרי גדול מאוד ששייך לקריית מלאכי - ויושב פה סגן ראש המועצה שלהם - במרחק מאה מטר מהתחנה.

בני יאמין: אף אחד פה לא העלה את זה.

בני יאמין: במרחק מאה מטר מהתחנה עומד לקום מרכז מסחרי גדול שיהיו בו אלפי בני אדם בכל נקודה ובכל זמן.

בני יאמין: זה כמו לשים שם מצבור תחמושת.

בני יאמין: באיזה מקום שבו יש תושבים מוצע לשים מצבור תחמושת בקני מידה שכזה?

בני יאמין: לא דיברו פה על קו הולכת הגז.

בני יאמין: אבל, קו הולכת הגז עובר מאותו מרכז מסחרי עשרות מטרים, אין אפילו מאה מטר.

בני יאמין: תושבי תימורים לקח משכנתאות על מנת לבנות את ביתם, ואנחנו משועבדים עשרים וכמה שנים קדימה.

בני יאמין: קו הולכת הגז עובר עשרות מטרים מהבתים שלנו.

בני יאמין: יש בתים שהקו שם הוא פחות מ-20 מטר.

בני יאמין: איפה יהיו בתים?

בני יאמין: מי יפצה אותנו אחר כך?

בני יאמין: לא שאנחנו רוצים לעזוב, טוב לנו שם.

בני יאמין: זה אזור שגדלנו בו, אנחנו אוהבים את האזור.

בני יאמין: אבל, אני חושב שהמיקום של התחנה, עם כל הסיפורים של אורנה אנג'ל על שקיפות, לא מתאים שם.

בני יאמין: אנחנו אנשים פשוטים ואנחנו יודעים בדיוק מה טוב לנו ומה לא.

בני יאמין: זה לא המקום להקים את התחנה.

בני יאמין: דיברנו איתם, ישבנו איתם.

בני יאמין: אבל, "מורחים" אותנו - פה סיפורים והצגות.

בני יאמין: כל בית שעובר ממנו קו גז שהוא במרחק של 10 – 20 מטר מהבית, אי אפשר לגור בו.

בני יאמין: אתה לא ישן טוב בלילה.

בני יאמין: האם היא הייתה מסכימה שקו כזה יהיה ליד הבית שלה?

בני יאמין: אורנה, תסתכלי לי בעיניים, האם את היית מסכימה שקו כזה יעבור 20 - - -

4218: - - שמונה שנים ליד נמל תל אביב בזמן שהוא היה - - -

קריאות: האם את יודעת איפה מגיע צינור הגז?

קריאות: הבית יתפוצץ - -

דב חנין: חברים.

דב חנין: אדוני, תודה רבה.

דב חנין: מר שלאין, תציג את עצמך, גם למען הצופים.

אפרים שלאין: אני מתכנן הות"ל.

אפרים שלאין: התוכנית מקודמת בות"ל לפי חוק התכנון והבניה.

אפרים שלאין: בחודש אוגוסט, בגלגול השלישי של הפרויקט - כי היה גלגול בהתחלה עם חברת ישרא-פאוור שבכלל לא סופרים אותה פה - הוגשו הנחיות לתסקיר השפעה על הסביבה שכוללות את כל נושא הסיכונים.

שמשון רוזן: האם זה דורש סיכון אינטגרטיבי, אדוני?

שמשון רוזן: הוא טוען שלא.

אפרים שלאין: אני לא אתייחס לאמירות שנאמרו פה לגבי האם בעבר אישרו את קווי הגז, האם בעבר אישרו את התחנה.

אפרים שלאין: הכול פתוח לדיון, השולחן נקי.

אפרים שלאין: מה שיוגש - יידון.

אפרים שלאין: יש לנו יועצים חיצוניים לנושא הסיכונים, וכל אחד מהנושאים הספציפיים.

אפרים שלאין: דיברת על הכנסתו של נושא הבריאות לתסקירי השפעה על הסביבה.

אפרים שלאין: אני גם מנהל אגף בכיר במנהל התכנון ואנחנו יזמנו מאחר והנושא הבריאותי עולה לא רק בתחנה הזאת, אלא הוא מתחיל לעלות גם בדיוני המועצה הארצי בכל מיני פרויקטים.

אפרים שלאין: לא בצורה שיטתית.

אפרים שלאין: אבל, מידי פעם הוא עולה.

אפרים שלאין: היתה עבודה משותפת של משרד הבריאות והמשרד להגנת הסביבה להציע נוסח שישולב בתסקיר השפעה על הסביבה.

אפרים שלאין: להזכירכם, אף אחד היום לא יודע, ולא ראה תסקיר השפעה על הבריאות, ולא יודע איך נראה המסמך הזה בניגוד לתסקיר השפעה על הסביבה שזה מוצר וכלי שכבר מוכר.

אפרים שלאין: אני יודע שהנושא הזה עמד אתמול לדיון בין המנכ"לים של משרד הפנים, המשרד להגנת הסביבה ומשרד הבריאות.

אפרים שלאין: אני לא יודע מה היה בדיון הזה.

אפרים שלאין: היה ניסיון להביא את זה לדיון בוועדת המשנה של המועצה הארצית כדי שתכיר את המסמך, תראה את האוריינטציה התכנונית שלו.

אפרים שלאין: יש ניסיון לשלב את זה בחוק אוויר נקי ובכללים שבו.

אפרים שלאין: אני מניח שגם בסיוע של משרד הפנים, המשרד להגנת הסביבה, ומשרד הבריאות זה עתיד להיסגר בטווח הקצר, ואז זה ישולב כחלק מההנחיות בכל הפרויקטים שיהיו במדינת ישראל לפי מה שיקבע אותו מסמך.

אפרים שלאין: כי גם משרד הבריאות וגם המשרד להגנת הסביבה לא חשבו שזה בכל פרויקט, אלא בפרויקטים ייחודיים, או שהם יפרטו או שהם יקבעו.

אפרים שלאין: לא משרד הפנים קובע את זה.

דב חנין: תודה רבה.

דב חנין: אנחנו כמובן נקיים דיון מיוחד על הנושא הזה בוועדה הזאת.

דב חנין: אגב, אנחנו נשמח לקבל את אותה טיוטה שבה מדובר, ואנחנו נשמח גם לחוות את דעתנו כחברי כנסת וכאנשי מקצוע על הסוגיה הזאת.

דב חנין: נציג משרד הבריאות, בבקשה.

דוד ויינברג: אם אפשר להתייחס לנושא של הערכת הסיכון הבריאותי בכלל, וספציפית לתוכנית הזו.

דוד ויינברג: קודם כל, להדגיש שמשרד הבריאות בעד אותן תחנות כוח גזיות, ולראיה תמכנו בתחנה בצפית.

דוד ויינברג: ברגע שהוצג מיקום התחנה הספציפית הזאת ביקשנו לעשות הערכת סיכון בריאותי.

דוד ויינברג: הדיון בות"ל קיבל את דעתנו בתנאי שנגבש את המתודה לעריכת הערכת סיכון בריאותי.

דוד ויינברג: ישבנו עם אגף תכנון במשרד להגנת הסביבה ויצרנו את המתודה והיא התקבלה.

דוד ויינברג: אבל, כרגע יש חיכוך עם האגף לאיכות אוויר במשרד להגנת הסביבה בקשר לדרך האינטרפרטציה של התוצאות של אותו הערכת סיכון בריאותי.

דוד ויינברג: אנחנו לא יכולים לקבל את המיקום של התחנה הספציפית הזאת ללא עריכת הערכת סיכון בריאותי.

דב חנין: תודה רבה.

דב חנין: אנחנו נעצור כאן.

דב חנין: גברתי, מאוד בוער לך לדבר.

דב חנין: בבקשה, שתי מילים.

רוית ורדי: אני רוצה להציג לאורנה אנג'ל את הילדים רז, רותם ותמר שגרים 25 מטר מצינור הגז.

רוית ורדי: הבית שלהם נמצא במרחק של 300 מטר מהתחנה המיועדת.

רוית ורדי: צינור הגז עבר בתוך שטח חקלאי שהתקן שלו, להבנתנו, הוא מטר בתוך האדמה.

רוית ורדי: זאת אומרת, זהו שטח חקלאי וכל טרקטור שעובר שם יפוצץ להם את הבית, וכנראה גם את כל החיים.

רוית ורדי: צריכים להסתכל על הקלות שבה לוקחים את נושא תחנות כוח בגז שהוא מאוד חשוב.

רוית ורדי: אני באמת לא מזלזלת בזה.

רוית ורדי: אף אחד לא חושב על הילדים שגרים שם.

רוית ורדי: יש בתימורים 200 ילדים שהולכים לגן ולבית-הספר, ויש פעילויות של התנועה אחרי הצהריים.

רוית ורדי: האם מישהו חושב על הילדים האלה?

רוית ורדי: האם מישהו מדבר על הילדים האלה?

רוית ורדי: נראה כאילו הכול זה כסף, הכול עובר לשאלה כמה זה עולה.

רוית ורדי: לשים את זה בצפית זה לא טוב, והמרחק גדול מידיי, ומבחינת תשתיתית זה לא טוב.

רוית ורדי: אבל, מדובר פה בילדים.

רוית ורדי: אני לא מדברת על המשכנתא שיש לי על הבית, אני מדברת על הילדים שגרים שם.

דב חנין: תודה רבה.

דב חנין: חברים, אנחנו את הדיון הזה נעצור כאן כי מסגרת הזמן שלנו הסתיימה.

דב חנין: יש ועדה אחרת שעומדת להתכנס כאן.

דב חנין: הדיון הזה עוד לא הסתיים.

דב חנין: הוא תם ולא נשלם.

דב חנין: אני רוצה לומר כמה דברים כסיכום ביניים כי אנחנו נקיים דיון המשך בנושא הזה.

דב חנין: אמרתי כבר במהלך הדיון שהמימד הבריאותי חייב להיבדק.

דב חנין: אני מברך על ההתקדמות שנעשית בין משרד הבריאות, המשרד להגנת הסביבה ומשרד הפנים ברמה העקרונית.

דב חנין: אנחנו נקיים דיון ברמה העקרונית בסוגיה הזאת בוועדה הזאת.

דב חנין: אבל, אותם דברים צריכים להיות מופנמים גם לבדיקת הסוגיה הזאת.

דב חנין: לא ייתכן שיעמוד על שולחננו סקר סיכונים כל כך מטריד ומדאיג כמו הסקר של ד"ר ברזילי מבלי שהמערכת הממלכתית שאמורה לתת תשובות תבצע או תנחה לבחון באופן מעמיק את אותם סיכונים בפרמטרים מקובלים כדי שלפני שמתקבלות החלטות בלתי הפיכות אנחנו לפחות נדע על מה אנחנו מחליטים.

דב חנין: מר שלאין, לקראת הדיון הבא אני רוצה לבקש ממך לקבל תשובה על האופן שבו אתם מתכוונים לשכלל את המרכיבים הבריאותיים בבחינת הסוגיות שנוגעות להקמת תחנת הכוח הזאת.

דב חנין: אני רוצה לקבל מכתב מסודר שבו אתם עונים לנו בוועדה איך השיקולים האלה הולכים להיבדק, ובאיזה צורה בפרויקט הקונקרטי הזה.

דב חנין: אני מאוד מודה לכם על התרומה לדיון הזה.

דב חנין: יש עוד הרבה דברים והרבה דוברים שלא דיברו.

דב חנין: כולכם תוזמנו לדיון הבא.

תומר כהנא: אני רוצה לדעת מה מעמדה של הוועדה הזאת של הכנסת ביחס לכל התהליכים הסטטוטוריים בכלל?

תומר כהנא: האם יש לכם מעמד כלשהו?

דב חנין: הוועדה הזאת היא ועדה ראשית של הכנסת כוועדה משותפת, היא לא ועדת משנה.

דב חנין: היא מנהלת פיקוח פרלמנטארי על כל מה שמתבצע, כולל במוסדות התכנון.

תומר כהנא: האם יש לכם את הסמכות לעצור את התהליך של התכנון ושל הביצוע?

דב חנין: יש לנו סמכות פיקוח וסמכות הנחייה.

דב חנין: אבל, אנחנו לא באים במקום מוסדות התכנון כי מוסדות התכנון עושים את עבודתם.

דב חנין: תודה רבה לכולם.